Document ID: 31994R1771

KOMISSION ASETUS (EY) N:o 1771/94,
annettu 19 päivänä heinäkuuta 1994,
turkisten ja tietyistä luonnonvaraisista eläimistä valmistettujen tuotteiden tuonnista yhteisöön
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ansarautojen käytön yhteisössä sekä yhteisöön tapahtuvan, turkisten ja sellaisista maista peräisin olevien, tietyistä luonnonvaraisista eläimistä valmistettujen tuotteiden tuonnin kieltämisestä, jotka käyttävät ansarautoja tai kansainvälisten, kivutonta ansastusta koskevien normien vastaisia menetelmiä, 4 päivänä marraskuuta 1991 annetun neuvoston asetuksen (ETY) N:o 3254/91 (1), ja erityisesti sen 5 artiklan,
sekä katsoo, että
viime aikoina on käynyt ilmeiseksi, että kivutonta pyyntiä koskevien kansainvälisten normien laatimista kansainvälisessä standardisoimisjärjestössä tuskin saadaan päätökseen ennen vuoden 1995 jälkipuoliskoa,
normien puutteen vuoksi kolmansille maille ei ole tällä hetkellä tarjota asetuksen (ETY) N:o 3254/91 3 artiklan 1 kohdassa säädettyä vaihtoehtoa, jonka mukaan ne voivat joko antaa ansarautojen käytön kieltäviä asianmukaisia lakeja ja hallinnollisia määräyksiä tai taata, että liitteessä 1 lueteltujen lajien pyyntimenetelmät ovat yhteensopivat kansainvälisellä tasolla sovittujen, kivutonta pyyntiä koskevien normien kanssa; tämä tilanne estää ennalta arvaamattomalla tavalla asianomaisia kolmansia maita täyttämästä asetuksen (ETY) N:o 3254/91 edellytyksiä, ja niistä suurimmalle osalle 1 päivänä tammikuuta 1995 päättyvä määräaika on liian lyhyt, jotta ne voisivat mukauttaa menetelmänsä,
erittäin monet keskeiset turkisten viejämaat ovat osoittaneet edistyvänsä riittävästi ansarautojen käytöstä poistamisessa ja kivuttomien pyyntimenetelmien kehittämisessä alueellaan,
näissä olosuhteissa asetuksen (ETY) N:o 3254/91 3 artiklan 1 kohdassa tarkoitetun kiellon voimaantulo 1 päivänä tammikuuta 1995 voisi paitsi haitata kansainvälisen standardisoimisjärjestön kansainvälisiä kivuttoman pyynnin normeja koskevaa työtä myös vähentää huomattavasti kolmansien maiden halukkuutta jatkaa kivuttoman pyynnin edistämistä,
tämän vuoksi on asetuksen (ETY) N:o 3254/91 3 artiklan 2 kohdan mukaisesti keskeytettävä kyseinen kielto yhden vuoden ajaksi 31 päivään joulukuuta 1995 asti,
komission on siis jo nyt hyvissä ajoin ennen 1 päivää tammikuuta 1996 määritettävä maat, jotka täyttävät asetuksen (ETY) N:o 3254/91 3 artiklan 1 kohdassa vahvistetun edellytyksen sekä mainitun asetuksen 4 artiklassa tarkoitetun todistamisen asianmukaiset muodot, ja
tässä asetuksessa säädetyt toimenpiteet ovat asetuksen (ETY) N:o 3626/82 (2), sellaisena kuin se on viimeksi muutettuna komission asetuksella (ETY) N:o 1534/93 (3), 19 artiklalla perustetun komitean lausunnon mukaiset,
ON ANTANUT TÄMÄN ASETUKSEN:
1 artikla
1. Asetuksen (ETY) N:o 3254/91 liitteessä 1 lueteltujen eläinten turkisten ja mainitun asetuksen liitteessä II lueteltujen muiden tavaroiden yhteisöön tuontia koskeva kielto tulee voimaan 1 päivänä tammikuuta 1996.
2. Komissio määrittää 1 päivään syyskuuta 1995 mennessä neuvoston asetuksen (ETY) N:o 3254/91 5 artiklassa vahvistetun menettelyn mukaisesti:
a) maat, jotka täyttävät mainitun asetuksen 3 artiklan 1 kohdassa vahvistetun edellytyksen
ja
b) saman asetuksen 4 artiklassa tarkoitetun todistamisen asianmukaiset muodot.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä heinäkuuta 1994.

Labels: 1
20